|  |  |
| --- | --- |
|  |  |
| Til høringsparterne på vedlagte høringsliste | 18. september 2025 |

# Høring over udkast til bekendtgørelse om forurening og gener fra ombygning af Aarhus H og bekendtgørelse om kompensation som følge af forurening og gener fra ombygning af Aarhus H

Transportministeriet sender hermed udkast til bekendtgørelse om forurening og gener fra ombygning af Aarhus H og bekendtgørelse om kompensation som følge af forurening og gener fra ombygning af Aarhus H i høring.

Bekendtgørelserne vedrører bygge- og anlægsarbejderne ved Aarhus H, og bekendtgørelsesudkastene har hjemmel i lov nr. 565 af 10. maj 2022 om ombygning af Aarhus H (anlægsloven for Aarhus H) og skal derfor ses i sammenhæng med denne.

Projektet med ombygning på og ved Aarhus H er planlagt i to etaper, og disse bekendtgørelser fastsætter reglerne for projektets anden etape, og erstatter dermed reglerne fra første etape.

Første etape løber fra 17. marts 2025 og indtil disse bekendtgørelserne træder i kraft. Bekendtgørelserne i anden etape er planlagt til at træde i kraft den 24. november 2025. Bygge- og anlægsarbejdets stadier indeholder i anden etape planlagte aften- og natarbejde. Disse arbejder kan ligesom i første etape udløse kompensation til støjramte husstande, hvis arbejderne pågår i tre sammenhængende aftener eller nætter. Banedanmark vil fortsat kunne udføre dag-, aften- og natarbejde uden for planlagte stadier, såfremt dette er særligt nødvendigt – disse arbejder vil være omfattet af kompensationsreglerne på samme vis som stadiearbejdet.

Der er med hjemmel i anlægslovens § 6 fastsat ovenstående regler om forurening og gener fra ombygning af Aarhus H (byggepladsbekendtgørelsen), som retter sig mod Banedanmark og deres entreprenører og underentreprenører.

Dertil er der med hjemmel i anlægslovens § 7 fastsat regler om, at beboere, der udsættes for visse gener som følge af anlægsarbejdet ved Aarhus H, skal tilbydes kompensation.

Høringsmaterialet vil blive gjort tilgængeligt på [www.høringsportalen.dk](http://www.høringsportalen.dk).

Transportministeriet skal venligst bede om eventuelle bemærkninger **senest den 16. oktober 2025.**

Høringssvar bedes sendt til trm@trm.dk, smm@trm.dk samt lcrt@trm.dk.

Til orientering vedhæftes fortegnelse over de myndigheder, organisationer mv., der høres over udkastet.

Spørgsmål vedrørende høringen kan stilles til fuldmægtig Lucas Carl Torchia Hylby på lcrt@trm.dk.

Med venlig hilsen

Lucas Carl Torchia Hylby

Fuldmægtig